Petesejteket ébresztettünk...: május 2014
Újabb babásodási hullám a munkahelyen
A múlt héten a főnöknőmről derült ki, hogy babát vár, én már sejtettem egy ideje, gyanúsan sok kendőt hordott az elmúlt hetekben, hónapokban :) Már túl van az 1. trimeszteren, novemberben szül. Egy másik kolléganő pedig a Kaáliba kezdett nemrég járni, első lombikja volt, végig drukkoltam az előző 1 hónapját. Pozitívat tesztelt :) Az 1000 feletti HCG-je alapján mondtam neki, számítson rá, ikrei lesznek... Igazam lett, 2 petezsákot láttak nála a napokban az első ultrahangon :) Izgul a kis drága, nyugtatgatom, minden napja csupa aggódás most.
A babásodás újra körülvesz... Én örülök neki, jó lenne nekem is csatlakozni hamarosan...
Addig futás, edzés... Rám fér, tonizálni kell az eltűnt vonalaimat, pl. korábban kerek popsim volt, a legutóbbi kilók onnan kúsztak le, így nem maradhat :)
Bejegyezte: Heniiii dátum: 0:36 4 megjegyzés:
Kaáli időpont, csajos hétvége
Nos ott tartottam, hogy megjött, másnap is szépen volt, alapvetően egy 3 napos kisebb ciklust mondhatok magaménak, és nagyon örülök neki, mert ha még nem is volt a korábbi "tankönyvi" a mennyisége, ideje, de minőségben ez már ahhoz közeli volt! Fogamzásgátlóra amúgy is kb 4 napos szokott lenni, szóval elsőre ez igenis részemről csillagos ötösnek mondható :) Fel is hívtam a Kaálit, kedvencdoktorunkhoz természetesen óriási az érdeklődés a június végi szabadságra menetele előtt, de sikerült egy június 12-i időpontot kapnom konzultációra. Az asszisztens amúgy nagyon aranyos és érdeklődő volt, pedig nem is akartam őt traktálni az elmúlt hónapok mizériáival.
A hétvégén Sz. legénybúcsún volt vidéken, így egyedül maradtam, de 3 programot is szerveztem: bevásárlás (élelmiszer, zöldséges, IKEA), nagytakarítás ablakpucolással, függönymosással, vacsora csak csajokkal. Látszik, hogy túlvagyok a mensin, mert megújult energiákkal minden a tervezettek szerint ment, még főztem is Sz-nek egy könnyűt, mire hazajött kicsit "macskajajosan" :) A csak csajos program nagyon jól sikerült, fősulis barátnőkkel a Gozsdu udvarban egy teraszon finomakat falatozva meséltünk, kivel mi történik mostanában. Furcsa volt Sz. nélkül, mert szinte mindig együtt mozdulunk mindenhová, nem is aludtam jól nélküle, mégis olykor hasznosak, inspirálóak, feltöltőek a csupa női energiák is :)
Bejegyezte: Heniiii dátum: 19:03 3 megjegyzés:
I ♥ my uterus
Tegnap este fél fél 8-ig dolgoztam, van sok változás a munkahelyemen, átszerveztek területeket, a munkám egy része lesz a sportmarketing is, így szakmailag sem menekülök a mozgástól! Ezen felbuzdulva túlóra ide vagy oda, fáradtság ide vagy oda, még alkonyatkor elszaladtam futni, majd egy kád forró vízbe merültem pihenésképpen. Utána a kanapén pihenve egyszer csak nyilallni kezdett a méhem, elszaladtam a fürdőszobába, és láss csodát, végre feltűnt egy normálisabbnak tűnő mensikezdet, ami végre NEM barnázással indult, így nem is csak abban merül majd ki. Ma egész nap fájdogált, de nem tartósan, és nem is úgy, ahogy még 1,5 hete, amikor éreztem, valami gyulladás lehet, hanem csak normális mensigörcsökkel. A vérzés megvan azóta is, nem óriási mennyiség, mint egyébként volt vala, DE ez már határozottan az! :)
I ♥ Trisequens (prof Gláz)
I ♥ Sumamed (dr Garamvölgyi)
I ♥ barátcserje kapszula
I ♥ fafülgomba (Ferro komplex)
I ♥ futás
I ♥ türelem
I ♥ méhem!
I ♥ Sz :)
Remélem, pár napig eltart, hogy a missed ab utáni első mensinek nevezhessem...
Bejegyezte: Heniiii dátum: 18:28 9 megjegyzés:
Szemüveg, TEDx nap
Hál' Istennek / a Sumamednek nem fáj a méhem, abbamaradt az esetleges barna foszlánykák megjelenése is, teljesen egészséges nyáktermelést produkálok látszatra. Az antibiotikum nálam szokásos mellékhatása felbukkant viszont: puffadás, büfizgetések. De viszonylag kezelhető, iszom a ProGastro-t. Sz. is bevette, neki nincs semmilyen mellékhatása, egyelőre legalábbis.
A héten volt a munkahelyemen egy szemészeti vizsgálat is, 8 éve nem vettem szemüveget, holott 2 éve kiderült, 0,5 dioptriát javult a szemem, ezt kontaktlencse-használatban le is követtem. De néha olyan jó lenne vagány szemüvegen lenni, pl. tárgyalni, prezentálni, ezekhez úgy passzol :) Sikerült egy kívül fekete, belül fehér vastag keretet választani, ami már nem az a keskenyebb magasságú, mint a régi szemüvegem, hanem jóval nagyobb felületű, elsőre kvázi mint egy régi SZTK keret, de azért mai trend szerint "dizájnolva". Sz-nek még szoknia kell, neki olyan, mintha új nő lenne mellette, és hiányzom neki! Mindenki más dicsérte, nekem is nagyon tetszik, és ma már Sz. is megölelt szemüvegesen is :)
(nem ez, de ilyesmi)
A héten nagyon vártam a csütörtököt, aznap volt az Urániában a TEDx Danubia, amit a nemzetközi TED konferenciákhoz hasonlóan itthon is rengeteg nagyon inspiráló nemzetközi (magyar, brit, amerikai, iráni, olasz stb.) előadóval töltöttek meg. Régóta hallgatok TED előadókat, várakozós élethelyzetekben már a magyar mobilapplikációját is, néha ide is belinkeltem már pár előadást, többször egészséggel kapcsolatosat. Élőben hallgatva "ide nekem az oroszlánt is" érzéssel jöttem el, a részleteket nem is írom én le, mert az Egy nap a városban bloggerének bejegyzése kerek összefoglaló e remek napról:
"A TEDx Danubia idei rendezvénye összességében nagyon nagy élmény volt. Teljesen átmozgatta az agyamat, a tudomány - társadalomtudomány - művészetek háromszögben pingpongoztunk, miközben a szervezők megpróbálták az előadásokat egyetlen hosszú ívre ráhelyezni - és ez sikerült is többé-kevésbé. Észre sem vettem, hogy délelőtt tíztől hogyan telt el az idő este hétig, a figyelmem egy pillanatra sem lankadt, és mindig vártam a következő előadást. Ha így működnének az iskolák, nem kellene fegyelmezni a gyerekeket..."
Forrás, teljes cikk: http://varosban.blog.hu/2014/05/16/a_bizonytalansag_kora_tedx_danubia
Egy külön érdekesség, hogy az egyik előadó, egy kb 75-80 éves amerikai humorista-tudós energikus hölgy mondott olyat is, amit szerintem nagyon kevesen érthettek: neki növekedési hormonnal kapcsolatos agyalapi mirigy betegsége volt. Úgy meglepődtem, hogy a következő mondataira hirtelen alig tudtam figyelni, így alig várom, hogy megkapjam az előadások videóanyagát, no meg persze a többit is újrahallgatom! :)
Bejegyezte: Heniiii dátum: 21:57 2 megjegyzés:
Antibiotkum pipa
Késő este kaptam az sms-t, hogy a recept ott a klinika recepcióján, ma reggel el is siettem érte. A bejutás a városba nem volt egyszerű, ha esik, mintha dupla annyi autós lenne az úton, vagy mintha elfelejtenének vezetni. Na mindegy is, a fél délelőttöm ugyan elment a dugóban állással, a SOTE körüli parkolókereséssel, és még tetézte, hogy a Baross utcai gyógyszertárban csak 1 doboz volt a felírt gyógyszerből. Inkább eljöttem nélküle, a munkahelyem közelében váltottam volna ki mindkettőnknek, de itt is csak 1 doboz volt készleten, viszont ide be tudok ugrani délután. Ahogy Andi írta tegnapi hozzászólásában, nekem is ugyanezt írták fel: Sumamed S, 500 mg. Be is vettem e széles spektrumú azitromicint! Egy doboz: 2 db, melyet egyszerre kell bevenni.
Most már azért nyugodtabb vagyok. Este Pro Gastro por.
Elkezdtem emellett még a hétvégén egy vérképző kúrát is, bár nem tudok róla, hogy vashiányos lennék, de a szerves vas, réz ártani nem fog: dr Chen Ferro komplexet vettem, amiben fafülgomba kivonat, jujuba gyümölcs, C-vitamin, folsav és B12 található. Emellé vettem végre barátcserjét is, ami kémiai átalakítástól mentes natúr gyógynövény őrlemény, a mensis zavarokra, natúr progeszteronnal. Bár több hetes kúrának van hatása, de hátha segít, hogy 1 hét múlva a 3. fázisba érek, azaz a piros tablettákra váltok.
Jaj, csak haladjunk már. Még megvárom a Trisequens hatását, addig nem jelentkezek be a Kaáliba, mert fogalmam sincs, mikortól állunk készen így a restartra. Ahogy megtudtam, Krizsa doki szabin lesz júliusban – bár hiszem, ha látom, mert volt már rá példa, hogy elmegy, és mégis maradt. Ha igaz, mikor megy szabira, akkor gondolom, augusztus lesz a mi első esélyes hónapunk. Lehet, hogy azért írok neki emailt, mi a helyzet velem, miért nem jelentkeztem még.
Bejegyezte: Heniiii dátum: 15:59 5 megjegyzés:
"Cytológia negatív, de méhnyak gyulladása igazolódott. Amennyiben nincs gyógyszerérzékenysége, úgy antibiotikumot felírnám Önnek és a párjának. dr gz"
Hát kiderült a gyanúja, miért fájhat a méhem - épp most is. Az nem, hogy konkrétan melyik baktérium okozhatja, ahhoz újra szerológiai vizsgálatra kellene mennem, amin voltam tavaly szeptemberben. A doktor úr felírja azt, amit chlamydiára is szoktak, ebből egyszerre kell 2 szemet bevenni, és csak 1 nap. Féltem a méhem, hetek, hónapok óta bolyong a bal petefészkem és méhszájam között ez a fájdalom, bár 1 hétig most épp tünetmentes voltam. Viszont olvastam valahol, hogy egy egy bakteriális fertőzés elmúlik - előjön tulajdonsága normális, sőt a panaszmentesség is az. Nekem most megint fáj a méhem :(
Nem tudom, hatása lehet ennek a mensi elmaradására, vagy éppen fordítva, azért tudott begyulladni, mert nem tisztult a méhem. Lehet, hogy a kritikusabb hajhullásomnak is ez az oka, de ez kevésbé érdekel.
Tegnap kattogott az agyam, mikor, mitől kaphattam el, a lányok is segítettek ebben a Fb-on:
inszeminációkor?
Utrogestan napközbeni pótlásakor?
missed ab műtét előtt a laminária felhelyezésekor?
missed ab műtét után?
wellness szállodában (2 hónappal a műtét után)?
vagy ki tudja mikor.
Válasz nyilván nem lesz, azért utólag tudva bosszantó lenne, ha pl. a terhesség előtt/alatt... De ha visszagondolok az első feltűnő tünetekre, akkor azok már a műtét után voltak. Viszont a terhesség alatt többször éreztem így a bal petefészkem, mint 1 hete, csak rövidebb időszakokra és nem gyulladásra utalóan. Tehát ha akkor is volt ez a baci, akkor relatív panaszmentes voltam. Na mindegy, egyértelmű tanulság nincs, ma este vagy holnap viszont megyek a receptért! Még sosem vártam ennyire, hogy antibiotikumhoz jussak. Utána jöhet a Pro Gastro vagy Emocio hasznos baktérium pótlás...
Bejegyezte: Heniiii dátum: 18:07 6 megjegyzés:
Coaching az időgazdálkodásról
Egy ideje akartam már írni egy gyakorlatról, ami nemrég a továbbképzések egyikén hatással volt rám, és melynek témája az időgazdálkodás volt. A feladat az volt, vegyünk elő egy A/4-es lapot, hajtsuk ketté, majd újra, és újra, így a papírt végül 1/8-adára hajtogattuk. Szét kellett újra nyitni, és felírni a bal felső sarokba, az első hajtogatott rubrikába, hogy pl. Baráti találkozó vagy Osztálytalálkozó, alá egy 10 évvel későbbi dátum időpontját: azaz pl. 2024. május 12. - a dátum alá pedig, hogy akkor épp hány évesek leszünk: nálam ez 50 :) Azért csak 1/8-nyi hely volt a további tartalomnak, mert el kellett azt képzelnünk, hogy csak kevés időnk van tömören bemutatni az életünket, ezért lényegre törőek legyünk, viszont kategóriák szerint ezeket írtuk fel nagybetűkkel:
S.M.A.R.T. CÉLOK
(1 rubrika szabadon maradt – ide írtam pl. az előadó által emlegetett irodalmat)
3 percünk volt egyenként kitölteni, majd asztaltárs-cserékkel mindig más embernek el kellett szóban is mesélni, mit írtam, mint már elért dolgokat, egykori célokat akkor, 50 évesen az életemben.
Sz-al 2 gyermekünk van, általános iskolásak
A szüleimet rendszeresen látogatjuk vidéki házukban (így javasolták, közvetetten érdemes azt írni, hogy még élnek, és egészségesek, mert ebben a formában képekhez is könnyebben társítjuk)
Családi házban élünk
Saját vállalkozásom van
Jelenleg is épülő marketing kapcsolataimmal foglalkozom
Kevesebb az operatív teendőm, inkább kapcsolatépítés, inspirálódás, stratégia a fő munkáim
Külföldi családi utazások télen-nyáron
Golf, síelés, rendszeres sport
Barátnői, baráti grillezések, összejövetelek
Családi ház nagy konyhával, kerttel (takarítónői segítséggel)
Vidék (agglomerációban)
Nagyobb, családi autó
Az ÉVES, HETI, NAPI S.M.A.R.T. CÉLOK és a BAKANCSLISTA házi feladat volt, ahogy az is, hogy újra le kell írnunk az egészet.
A S.M.A.R.T. célok jelentése:
S: specific, tehát konkrét, pontosan körülírt
M: measurable: mérhető
A: achievable, tehát megvalósítható, elérhető
R: relevant, tehát témába vágó, releváns
T: time-bound, tehát időkerethez köthető.
Még lógok magamnak ezzel a házi feladattal :)
Irodalomként/inspirációként viszont pl. ilyeneket írtam le:
PIAV modell az emberi motivációkról
„Írj le dolgokat, és hagyd a történéseket hozzá alakulni”
Én-térkép
Tim Ferriss: „6 hónapra tervezel!”
Ez egy jópofa hasonlat: „Ha folyton a célt nézed, eltaposod a virágokat az utadon. Ha az utat nézed, nem fogod látni a célt. Nézd a célt, és közben táncolj!”
Ezeknek még utánanézek. Útravalóul pedig ezt kaptuk: „Bökd meg rendszeresen ezt a papírt, amire a céljaidat írtad! Hogy milyen időszakonként, te választod meg, a lényeg, időnként tedd meg!”
Az előadó említett példákat, hogy bevált sokaknak, hogy mennyivel gyorsabban elérik azt, amit leírnak, amióta leírják a céljaikat, és jobban megtalálják őket olyan dolgok is, amik azok elérésében segítik... Abszolút hiszek benne – a munkámban mindenképp működik, amikor van időm szépen leírni, miket tervezek pontosan pl. a következő 1-3 hónapban, ilyenkor sokszor toppan be előre nem látható együttműködési partner, ötlet, ami még jobban azon célok elérését segítik. Ideje a privát életemben is nem csak a menstruációs/kezeléses naptár köré csoportosítanom a dolgokat, ÍRÁSBAN. Meglátjuk :)
Időközben az előadó srácról találtam egy 18 perces TEDxYouth videófelvételt, ez a közösségépítésről szól, jópofa előadás ez is, melyen egyetemisták a hallgatók:
Bejegyezte: Heniiii dátum: 17:35 7 megjegyzés:
A virágokon és az ösztradiol vs progeszteron mustrákon kívül is zajlik az életünk. Pl. megint kb 5 projekt összecsúszott, és pörgünk a munkatársaimmal, így sokszor este sokáig dolgozom. Belegondolok, hogy 8-10 éve az alap volt túlórázás az akkori munkahelyemen, és bizony képes voltam este 10-ig bent maradni az irodában, évekig abnormálisan étkeztem, volt sietős ebéd, elmaradt reggeli és vacsora, nasik az asztalon - csoda, ha IR-es lettem?! Sokan nem szeretik, hogy ennyire mobilak az eszközeink, hogy elvárja a munkahely, hogy folyton online légy - ezt a barátnőimmel is egy ötyén beszélgettük a minap. Nos én az ellenkezőjét vallom. Azóta, mióta a mobilomra is jönnek a céges emailek, hogy van otthoni laptopom is, hogy táblagéppel tárgyalok, vagy épp blogot írok lehet, sokaknak ez too much, viszont én sokkal nyugodtabb vagyok, kevésbé stresszelek, milyen meglepetés-emailek, elakadt folyamatok várnak majd bent... Ehelyett relatív időben hazamegyünk, rendesen vacsorázunk, utána sétálunk, közben beszélgetünk, majd még 1-2 órára Sz. és én is leülünk a gép elé, és befejezzük azt, amitől nyugodtabban alszunk, és amitől el tudunk jönni időben az irodából. Jó persze vannak kivételek, amikor "meetingek" tolódnak, vagy bizonyos eszköztár a cégnél van, de már korán sem ez a jellemző. Arról nem is beszélve, hogy 2 éve tök nyugiban várakozhatok az orvosi várókban a kezelések során, mert 1) értelmesen lefoglalom magam 2) haladnak addig is az elkezdett folyamatok, nem kell rám várni 3) megtehettem azt a legutóbbi inszem után 2 hétig otthon dolgoztam kanapén, kényelmesen, kollégamentes övezetben. Szóval én emiatt pl. nem is a 15 ezer Ft-os készülékkereten belül választottam mobilt magamnak tavaly évvégén a telefoncserék során, hanem inkább kipótoltam, nehogy cserbenhagyjon, és legyen gyors (4G LTE) akkor is, amikor több megabájtos csatolmányokat kell megnyitnom rajta! Ilyenkor gyorsan megnézem, reagálok, és pl. főzhetek is tovább :) Szóval én maradok technikapárti, mert ha így is úgyis többet kellene gép előtt ülnöm (kezelések miatti kiesett idő miatt vagy projekt-összecsúszásokkor), akkor paradoxon, de az egészségemre mindenképp jobb hatással van így a több mobileszközzel manőverezés, de időben együtt töltött idő, étkezés, lefekvés stb. Az tény, kell tudni megálljt is parancsolni, hogy ne menjen rá teljesen egy este! És az is egy másik dolog, ha majd gyerekünk lesz, akkor tőle nem tudok majd ennyire/semennyire mobil-munkaerő lenni (bárcsak ott tartanánk!), de addig is, legalább megadjuk a testünknek-lelkünknek ebben a többletmunkát mindenütt amúgy is elváró világban a kiegyensúlyozottabb életmódot, és ebben Sz. is partner szerencsére...
Bejegyezte: Heniiii dátum: 11:50 6 megjegyzés:
Ösztradiol / újra golf, virágok
A várakozás hetei, hónapjai lassan kullognak. Szedem a Trisequenst, lassan a progeszteronos szakaszba érek. Közben jobban megnéztem, a Yadine is tartalmaz 3 mg drospirenont, azaz analóg progeszteront filmtablettánként, viszont egy lényegi különbség a 3 és 1 fázisosság mellett, hogy míg a Yadine 0,030 mg etinilösztradiolt, addig a Trisequens kék és fehér tablettája 2 mg ösztradiolt tartalmaz, a piros pedig 1 mg-ot. Ha ez 1 db tablettára értendő (nem egyértelmű a leírásban, de elvileg így logikus), akkor bizony ez 66-szoros mennyiség ösztradiolból! Tudtam, ill. többen felhívtátok a figyelmem, hogy a Yadine alacsony hormontartalmú, no de ennyire, nem is gondoltam... A stimulációk alatt a napi 75 vagy 2x75 NE sem szokott a vérvételek során gigantikus ösztradiol szintet eredményezni, sőt, mindig alacsonyabb, mint kellene, szóval mégha nem is tudom összefésülni e két mértékegységet, a szervezetemben nem valószínű, hogy hormontúltengés lenne ösztrogénből most sem.
A bal petefészkem és a méhem még a hosszú hétvégén 1 teljes napot fájt, már kezdtem nagyon ingerült lenni emiatt, ez még pénteken volt, azóta nyugiban vannak :) A pénteket pedig úgy töltöttük, ne figyeljek erre folyton, hogy majdnem egy egész napon át golfoztunk. Amikor jött a vihar, már az utolsó szakaszokon voltunk, ami egyszerre volt csodálatos és félelmetes is, amikor villámlott, dörgött. Jól esett a mozgás, a május a legszebb a golfpályákon is, mert nagyon dús a növényzet. Amikor a pálya szélén túl repült egy labdánk, akkor a bozótosban egy barna kígyó pislogott rám, mivel relatív kicsi volt, nem túl nagy, így nem ijesztett meg, de azért meglepődtem, mert a pitonszerű mintájából arra következtettem, ez bizony nem sikló lehet, azóta a gugli szerint lehetett az is, nem tudom. Mindenesetre a vihartól, a csattogó villámoktól jobban féltem!
Azt még nem is meséltem, hogy a tavaly ültetett balkonnövényeim közül a muskátlijaim "megőrültek", alig lehet kilátni tőlük az ablakon, és több a virág rajtuk, mint a levél, pedig nem kapnak tápoldatot.
A szobai növényeim is hajtanak, pedig nálam inkább elpusztultak korábban, most 3 orchidea is hajtásokat hoz. Örülök nekik, bár mostanában alig látom őket világosban, annyi a munkám jelenleg is. De jó volt a hétvégén foglalkozni velük is, az erkélyre napfényben kilépni, kicsit kintre teregetni, amikor épp nem esett. Azért most jól jött nekik és az előttünk lévő parkban élő növényeknek is a zuháré, olyan friss lett a levegő. A hidegnek mondjuk kevésbé örülök, így valahogy reggelente kevésbé tudok kipattanni az ágyból. Viszont cserébe mostanában nagyon jókat alszom :)
Bejegyezte: Heniiii dátum: 0:08 7 megjegyzés:
Címkék: Fogamzásgátló, Ösztradiol